Dodermit sin in dr Trias - mit Uusnahm vu dr Schlange (Serpentes oder Ophidia) - scho alli Reptilgruppe verdrätte gsi. Mit Triadobatrachus isch scho in dr untere Trias dr erscht Frosch erschine. Di erschte Dinosaurier, wu in dr Trias erschine sin, hän sich im Lauf vu dr negschte Syschtem vum Jura un dr Chryyde entfaltet un sin di dominierend Läbensform vu dr terrestrische Ökosyschtem wore. Am Aafang sin no verhältnismäßig chleini Fleischfrässer gstande (Theropode) wie Eoraptor un Herrerasaurus. Speter hän sich au Bflanzefrässer entwicklet wie dr Prosauropod Plateosaurus, wu zwische sechs un acht Meter lang woren isch. Aber au di erschte Suuger sin in dr Trias entstande. Si hän aber bis zum Uustärbe vu dr (Nit-Vogel-)Dinosaurier am Änd vu dr Chryyde e ender untergordneti Roll gspilt.